重建神秀樓追和忠定公韻
作者：趙汝遇
朝代：宋

paragraphs: 峨峨城南樓，締創知幾時。
樓前中津水，潮來復潮歸。
眷此雲海區，襟带東西溪。
圖牒考往事，杳杳孤鴻飛。
傳聞昔蕪城，陋若枳棘籬。
鼎新頼宗衮，欲與千年期。
紀事屬東萊，字字皆吾師。
甲子甫一周，孫枝繼成規。
壁壘訪遺蹟，闌干納餘暉。
農隙既閒暇，溟波日平夷。
班春布寬大，諭俗無澆漓。
喬木有世臣，惟有乃似之。
此段信奇事，今昨何是非。
指顧舊觀還，略不煩文移。
落成當元夜，月華流客衣。
前作信高韻，新篇實英詞。
却笑峴山語，登臨何足悲。